b'\n_START_ARTICLE_\nEimuntas Nekro\xc5\xa1ius\n_START_PARAGRAPH_\nEimuntas Nekro\xc5\xa1ius (21. marraskuuta 1952 Pa\xc5\xbeobris, Rasei\xc5\x86in kunnallispiiri, Liettua \xe2\x80\x93 20. marraskuuta 2018) oli Liettuan maineikkaimpia teatteriohjaajia, joka on palkittu useilla eurooppalaisilla palkinnoilla.\n_START_SECTION_\nUra\n_START_PARAGRAPH_\nNekro\xc5\xa1ius valmistui moskovalaisesta Lunat\xc5\xa1arskin teatteritaiteen oppilaitoksesta. Palattuaan Liettuaan Nekro\xc5\xa1ius ty\xc3\xb6skenteli 1978\xe2\x80\x931979 Vilnassa Valtion nuorisoteatterissa, joka oli neuvostoaikana vapaan hengen symboli. Vuonna 1979 h\xc3\xa4n siirtyi Kaunasin teatteriiin, jossa h\xc3\xa4n ty\xc3\xb6skenteli vuoden. 1980 h\xc3\xa4n palasi Vilnan nuorisoteatteriin, jossa h\xc3\xa4n ohjasi merkitt\xc3\xa4vi\xc3\xa4 n\xc3\xa4ytelmi\xc3\xa4. Vuodesta 1998 alkaen h\xc3\xa4n ty\xc3\xb6skenteli Meno fortas -teatterissaan, jonka kanssa h\xc3\xa4n kiersi maailmalla._NEWLINE_H\xc3\xa4nen ohjaamilleen n\xc3\xa4ytelmille ovat luonteenomaisia rauhallinen taustamusiikki  joka toistuu koko esityksen ajan, runsas tanssin ja liikkeen k\xc3\xa4ytt\xc3\xb6 ja ainutlaatuinen teatterirekvisiitta sek\xc3\xa4 luonnollisten ainesten, kuten veden, tulen, tuulen, j\xc3\xa4\xc3\xa4n ja kiven k\xc3\xa4ytt\xc3\xb6. Yksitt\xc3\xa4isen esityksen pituus ylitti usein tavanomaisen, sill\xc3\xa4 Nekro\xc5\xa1ius suosi monimutkaisia ja haastavia n\xc3\xa4ytelmi\xc3\xa4, kuten Kristijonas Donelaitisin Laulujen laulu ja Vuodenajat. _NEWLINE_Nekrosiuksen Faust vieraili Tampereen teatterikes\xc3\xa4ss\xc3\xa4 2009. Teatterikes\xc3\xa4ss\xc3\xa4 on aiemmin, 1999, vieraillut h\xc3\xa4nen ohjauksensa Hamletista. My\xc3\xb6s Tampereella vieraillut Faust on l\xc3\xa4pis\xc3\xa4velletty, ja se kest\xc3\xa4\xc3\xa4 nelj\xc3\xa4 tuntia. Siin\xc3\xa4 on esineit\xc3\xa4, jotka kuvaavat kohtausten ydint\xc3\xa4.'